再和浣花韻呈李彭州李參政
作者：魏了翁
朝代：宋

paragraphs: 囅然一開口，天也非人謀。
江山自舊管，風景仍新收。
一門令兄弟，而我從之遊。
衛玠珠玉側，李膺神僊舟。
主賓有良晤，兄弟無相猶。
雨餘白日靜，江遠青天浮。
相彼宇宙廣，覺我心休休。
世傳浣溪女，聲跡疑謬悠。
靈均亦已遠，英烈今在不。
又懷唐拾遺，泯然哀江頭。
陵谷幾變遷，屈孟獨長留。
於此本何負，而以德爲讎。
因時慨前哲，坐久風飂颼。
良會惜難再，作詩以相酬。